KOMISSION ASETUS (EU) 2019/801,

annettu 17 päivänä toukokuuta 2019,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse rasvahappojen mono- ja diglyseridien (E 471) käytöstä tietyissä tuoreissa hedelmissä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.

(3) Rasvahappojen mono- ja diglyseridit (E 471) on elintarvikelisäaine, joka on asetuksen (EY) N:o 1333/2008 liitteen II mukaisesti hyväksytty käytettäväksi useissa eri elintarvikkeissa.

(4) Helmikuun 17 päivänä 2017 toimitettiin hakemus rasvahappojen mono- ja diglyseridien (E 471) hyväksymisestä käytettäväksi kaikissa tuoreissa hedelmissä ja kasviksissa. Hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.

(5) Tuoreiden hedelmien ja kasvisten pintakäsittelyssä kiillotusaineena käytettävät rasvahappojen mono- ja diglyseridit (E 471) muodostavat ohuen, pysyvän fysikaalisen estekerroksen kosteushäviötä ja hapettumista vastaan ravitsemuksellisen laadun suojaamiseksi ja säilyvyysajan pidentämiseksi. Hakijan mukaan ehdotettu käyttö auttaisi vastaamaan tuoreiden tuotteiden kasvavaan ympärivuotiseen kysyntään, vähentämään elintarvikejätettä ja tehostamaan luonnonvarojen käyttöä maataloustuotannossa hävikin vähentämisen ja pienempiä hiilidioksidipäästöjä aiheuttavien kuljetusmuotojen käytön ansiosta.

(6) Lisäaineita käsittelevä jäsenvaltioiden hallitusten asiantuntijoista koostuva työryhmä keskusteli hakemuksesta. Työryhmä totesi, että erityisesti sellaisten tiettyjen hedelmien ulkoiselle käsittelylle, joita tuodaan lähinnä trooppisen ilmaston maista ja jotka on suojattava pitkien kuljetusten aikana, on olemassa teknologinen tarve. Tällaisten hedelmien kuoria ei yleensä syödä.

(7) Euroopan elintarviketurvallisuusviranomainen, jäljempänä ’elintarviketurvallisuusviranomainen’, julkaisi 10 päivänä marraskuuta 2017 tieteellisen lausunnon, jossa se arvioi uudelleen rasvahappojen mono- ja diglyseridien (E 471) turvallisuutta elintarvikelisäaineena (3). Elintarviketurvallisuusviranomainen totesi, ettei numeerinen ADI-arvo ole tarpeen eikä elintarvikelisäaine rasvahappojen mono- ja diglyseridit (E 471) aiheuta turvallisuuden kannalta huolta ilmoitetuissa käyttötarkoituksissa ja ilmoitettuina käyttömäärinä. Tällainen päätelmä esitetään aineista, joista aiheutuu vain hyvin vähäinen huoli turvallisuuden kannalta ja ainoastaan, jos niin altistumisesta kuin toksisuudesta on luotettavaa tietoa ja ihmisten terveydelle aiheutuvien haitallisten vaikutusten todennäköisyys on vähäinen annoksilla, jotka eivät aiheuta ravitsemuksellista epätasapainoa eläimillä (4). Elintarviketurvallisuusviranomainen suositteli kuitenkin joitakin muutoksia elintarvikelisäainetta rasvahappojen mono- ja diglyseridit (E 471) koskeviin EU:n eritelmiin. Komissio käsittelee näitä suosituksia erikseen noudattaen yleistä toimintamallia, joka koskee niitä elintarviketurvallisuusviranomaisen lausuntoja, joissa todettiin joitakin huolenaiheita (5).

(8) Rasvahappojen mono- ja diglyseridejä (E 471) on lisäksi tarkoitus käyttää ulkoiseen käsittelyyn, eikä niiden odoteta siirtyvän hedelmien syötävään sisäosaan. Sellaisten hedelmien käsittelyllä, joiden kuoria ei tavallisesti syödä, ei todennäköisesti ole vaikutusta ihmisten terveyteen. Tämän vuoksi on aiheellista sallia rasvahappojen mono- ja diglyseridien (E 471) käyttö tietyissä hedelmissä, joita tuodaan lähinnä trooppisen/subtrooppisen ilmaston maista ja joiden kuorta ei tavallisesti syödä, eli sitrushedelmissä, meloneissa, ananaksissa, banaaneissa, papaijoissa, mangoissa, avokadoissa ja granaattiomenissa.

(9) Asetuksen (EY) N:o 1331/2008 3 artiklan 2 kohdan mukaisesti komissio pyytää elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska rasvahappojen mono- ja diglyseridien (E 471) käytön hyväksyminen sitrushedelmissä, meloneissa, ananaksissa, banaaneissa, papaijoissa, mangoissa, avokadoissa ja granaattiomenissa merkitsee edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.

(10) Sen vuoksi asetuksen (EY) N:o 1333/2008 liitettä II olisi muutettava.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä toukokuuta 2019. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) EFSA Journal 2017;15(11):5045

(4) EFSA Journal 2014;12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010.

(5) https://ec.europa.eu/food/sites/food/files/safety/docs/fs_food-improvement-agents_reeval_approach.pdf